Projekts

LATVIJAS REPUBLIKAS MINISTRU KABINETS

2017.gada Rīkojums Nr.\_\_\_\_\_\_

Rīgā (prot.Nr.\_\_\_\_\_)

**Par atteikumu nodot privatizācijai nekustamo īpašumu**

**Viršu ielā 56B, Daugavpilī**

1. Ministru kabinets (adrese – Brīvības bulvāris 36, Rīga, LV-1520) ir izskatījis Tamāras Verbickas (adrese – Poligona iela 48-60, Daugavpils, LV-5413) iesniegto privatizācijas ierosinājumu (reģistrēts valsts akciju sabiedrībā “Privatizācijas aģentūra” (turpmāk – Privatizācijas aģentūra) 2005.gada 14.februārī (privatizācijas ierosinājumu reģistra Nr.1.33/561-6044).

2. Tamāra Verbicka ierosināja privatizēt nekustamo īpašumu (nekustamā īpašuma kadastra Nr.0500 031 0310) – apbūvētu zemesgabalu Viršu ielā 56B, Daugavpilī.

3. Pēc privatizācijas ierosinājuma izskatīšanas Ministru kabinets konstatē:

3.1. nekustamais īpašums (nekustamā īpašuma kadastra Nr.0500 031 0310) Viršu ielā 56B, Daugavpilī (turpmāk – apbūvētais zemesgabals), sastāv no zemes vienības (zemes vienības kadastra apzīmējums 0500 031 0310) 0,4076 ha platībā (turpmāk – zemes vienība Nr.1) un zemes vienības (zemes vienības kadastra apzīmējums 0500 031 0311) 0,1360 ha platībā (turpmāk – zemes vienība Nr.2);

3.2. apbūvētais zemesgabals 2005.gada 27.oktobrī ierakstīts Daugavpils pilsētas zemesgrāmatas nodalījumā Nr.100000190414 uz Latvijas valsts vārda Finanšu ministrijas personā. Ar 2006.gada 26.janvāra aktu apbūvētais zemesgabals nodots Privatizācijas aģentūras valdījumā;

3.3. saskaņā ar Nekustamā īpašuma valsts kadastra informācijas sistēmas datiem zemes vienība Nr.1 ir neapbūvēta, bet uz zemes vienības Nr.2 atrodas sūkņu stacija (būves kadastra apzīmējums 0500 031 0302 070) (turpmāk - būve). Īpašuma tiesības uz minēto būvi zemesgrāmatā nav nostiprinātas;

3.4. maksātnespējīgās likvidējamās akciju sabiedrības „Daugavpils gaļas kombināts” mantas pārdošanas rezultātā būvi saskaņā ar 2001.gada 27.decembra pirkuma līgumu īpašumā ieguva Tamāra Verbicka;

3.5. saskaņā ar likuma “Par valsts un pašvaldību īpašuma objektu privatizāciju” (turpmāk – Privatizācijas likums) 64.panta pirmo daļu Tamārai Verbickai ir pirmpirkuma tiesības uz apbūvēto zemesgabalu;

3.6. ar Daugavpils pilsētas domes 2015.gada 30.aprīļa lēmumu Nr.188 „Par zemesgabala, kadastra Nr.0500 031 0310, Viršu ielā 56B, Daugavpilī, pārņemšanu Daugavpils pilsētas pašvaldības īpašumā bez atlīdzības” nolemts pārņemt īpašumā bez atlīdzības apbūvēto zemesgabalu un noteikt, ka tas nepieciešams Daugavpils pilsētas pašvaldībai likuma “Par pašvaldībām” 15.panta pirmās daļas 10.punktā minētās pašvaldības autonomās funkcijas – sekmēt saimniecisko darbību pilsētas administratīvajā teritorijā, rūpēties par bezdarba samazināšanu – izpildei. Papildus Daugavpils pilsētas dome 2016.gada 16.septembra vēstulē Nr.1.2.-6/1728 norādījusi, ka apbūvētais zemesgabals atrodas Daugavpils pilsētas Križu rūpnieciskajā teritorijā, kas ir bijušā Daugavpils gaļas kombināta rūpnieciskā teritorija un ir uzskatāma par degradētu teritoriju. Attiecīgi, lai sakārtotu Križu rūpnieciskās teritorijas publisko infrastruktūru, Daugavpils pilsētas dome šajā teritorijā plāno īstenot projektu “Daugavpils pilsētas Križu rūpnieciskās teritorijas publiskās infrastruktūras attīstība”, kas paredz publiskās infrastruktūras sakārtošanu – ceļu izbūvi, nepieciešamo inženierkomunikāciju ierīkošanu un apgaismojuma izbūvi, tādējādi veicinot jaunu investīciju piesaisti un nodarbinātību Daugavpils pilsētas pašvaldībā;

3.7. gadījumā, ja apbūvētais zemesgabals tiks privatizēts, Daugavpils pilsētas pašvaldībai tas būs jāatpērk no attiecīgās privātpersonas, lai pašvaldība varētu īstenot projektu “Daugavpils pilsētas Križu rūpnieciskās teritorijas publiskās infrastruktūras attīstība”, sakārtojot publisko infrastruktūru un radot vidi investīciju piesaistīšanai. Tādā gadījumā pašvaldībai tiks radīti papildus izdevumi, kas var tikt kvalificēti kā pašvaldības finanšu resursu izšķērdēšana, jo pastāv iespēja pašvaldībai apbūvēto zemesgabalu iegūt bez maksas. Minētie izdevumi pašvaldībai var tikt novērsti, ja apbūvētais zemesgabals tiek nodots pašvaldībai bez atlīdzības. Vienlaikus tiek novērsts administratīvais slogs kā valsts pārvaldei, tā privātpersonām, kas rastos gadījumā, ja tiktu īstenota apbūvētā zemesgabala atsavināšanas procedūra sabiedrības vajadzībām;

3.8. saskaņā ar Administratīvā procesa likuma 62. panta pirmo daļu, noskaidrojot privatizācijas ierosinājuma iesniedzēja viedokli, Privatizācijas aģentūrā saņemts Tamāras Verbickas 2015.gada 17.jūnija iesniegums par apbūvētā zemesgabala privatizācijas ierosinājuma atsaukšanu, kurā persona informēja, ka neizmanto un arī turpmāk neplāno izmantot būvi, un līdz ar to atsauc 2005.gada 14.februārī iesniegto apbūvētā zemesgabala privatizācijas ierosinājumu.

4. Saskaņā ar Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma (turpmāk – Privatizācijas pabeigšanas likums) 7.panta otro daļu Privatizācijas aģentūra nedrīkst nodot privatizācijai apbūvētu zemesgabalu, par kuru Ministru kabinets ir pieņēmis lēmumu, ka zemesgabals saglabājams valsts īpašumā, jo tas ir nepieciešams valsts pārvaldes funkciju veikšanai saskaņā ar Valsts pārvaldes iekārtas likumu. Ministru kabineta lēmumā norādāms, kuras valsts pārvaldes funkcijas veikšanai attiecīgais zemesgabals nepieciešams.

5. Pamatojoties uz šā rīkojuma 4. punktu, Valsts pārvaldes iekārtas likuma 7. panta pirmo daļu un 37. panta pirmo daļu, Ministru kabinets pārņem Privatizācijas aģentūras funkcijas lemt par apbūvētā zemesgabala nodošanu privatizācijai vai atteikumu nodot to privatizācijai.

6. Saskaņā ar Privatizācijas pabeigšanas likuma 16.panta pirmo daļu valsts vai pašvaldības īpašuma objekti, izņemot šā likuma 15.pantā minētos, kā arī apbūvēti un neapbūvēti zemesgabali, par kuriem līdz šā likuma 5.panta pirmajā daļā minētajam datumam ir saņemts privatizācijas ierosinājums, bet Ministru kabinets vai pašvaldības dome atbilstoši šā likuma 6.panta trešajai daļai pieņem pamatotu lēmumu par privatizācijas ierosinājuma noraidīšanu, turpmāk nav privatizējami saskaņā ar Privatizācijas likumu, bet var tikt nodoti atsavināšanai saskaņā ar Publiskas personas mantas atsavināšanas likumu ne agrāk kā trīs gadus pēc tam, kad pieņemts lēmums par privatizācijas ierosinājuma noraidīšanu, izņemot Privatizācijas pabeigšanas likuma 16.panta trešajā daļā minētos gadījumus.

Saskaņā ar Privatizācijas pabeigšanas likuma 16.panta trešās daļas 3.punktu šā likuma 16. panta pirmajā daļā noteikto termiņu nepiemēro, ja Ministru kabinets vai pašvaldības dome atbilstoši šā likuma 6. panta trešajai daļai pieņem pamatotu lēmumu par valsts vai pašvaldības īpašuma objekta, apbūvēta vai neapbūvēta zemesgabala privatizācijas ierosinājuma noraidīšanu, jo attiecīgais objekts vai zemesgabals ir nepieciešams valsts pārvaldes funkciju veikšanai, un tāpēc tiks nodots bez atlīdzības attiecīgi valsts vai pašvaldības īpašumā.

7. Ikviena personas tiesību ierobežojuma pamatā ir apstākļi un argumenti, tātad ierobežojums tiek noteikts svarīgu valsts interešu labad. Tādēļ atteikumam, kas radītu personas tiesību ierobežojumu, ir jāatbilst samērīguma principam. Saskaņā ar Valsts pārvaldes iekārtas likuma 10.pantā minētajiem valsts pārvaldes principiem valsts pārvalde darbojas sabiedrības interesēs, īstenojot valsts pārvaldes funkcijas. Līdz ar to saskaņā ar Administratīvā procesa likuma 13.pantu un 66.panta pirmās daļas 4.punktu ir jāvērtē, vai labums, ko sabiedrība iegūst, ja tiek atteikts nodot privatizācijai apbūvēto zemesgabalu, ir lielāks nekā privatizācijas ierosinātāja tiesisko interešu ierobežojums.

Saglabājot apbūvēto zemesgabalu valsts īpašumā un nododot to Daugavpils pilsētas pašvaldībai, tiek ievērots samērīguma princips un tiek sasniegts sabiedrības interesēm atbilstošs mērķis. Pašvaldībai nebūs tiesisku šķēršļu apbūvētā zemesgabala izmantošanai, lai sakārtotu publisko infrastruktūru Daugavpils pilsētas Križu rūpnieciskajā teritorijā, tādējādi sekmējot saimniecisko darbību pilsētas administratīvajā teritorijā un rūpētos par bezdarba samazināšanu. Tātad pastāv leģitīmas sabiedrības intereses, kas ir prioritāras attiecībā pret atsevišķu privātpersonu (privatizācijas subjektu) interesēm. No minētā ir secināms, ka sabiedrības ieguvums ir lielāks nekā privātpersonu tiesību vai tiesisko interešu ierobežojums un apbūvētais zemesgabals ir saglabājams valsts īpašumā, lai to nodotu bez atlīdzības Daugavpils pilsētas pašvaldībai likuma „Par pašvaldībām” 15.panta pirmās daļas 10.punktā noteikto pašvaldības autonomo funkciju - sekmēt saimniecisko darbību pilsētas administratīvajā teritorijā un rūpēties par bezdarba samazināšanu - veikšanai.

8. Ievērojot minētos apsvērumus un pamatojoties uz Privatizācijas pabeigšanas likuma 7.panta otro daļu, Valsts pārvaldes iekārtas likuma 6.pantu, 9.pantu, 10.panta trešo un ceturto daļu un Administratīvā procesa likuma 13.pantu un 66.panta pirmās daļas 4. punktu, Ministru kabinets nolemj atteikt nodot privatizācijai apbūvēto zemesgabalu.

9. Šo rīkojumu saskaņā ar Administratīvā procesa likuma 76.panta otro daļu, 188.panta otro daļu un 189.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas oficiālajā izdevumā “Latvijas Vēstnesis”.

|  |  |
| --- | --- |
| **Ministru prezidents** | **M.Kučinskis** |
|  |  |
| **Ministru prezidenta biedrs,**  **ekonomikas ministrs**  **Iesniedzējs:**  **Ministru prezidenta biedrs,**  **ekonomikas ministrs**  **Vīza:**  **valsts sekretārs** | **A.Ašeradens**  **A.Ašeradens**  **J.Stinka** |

21.12.2016. 14:12

1128

Zelča 67013163,

Inese.Zelca@em.gov.lv

Ina Kravale 67021432

Ina.Kravale@pa.gov.lvd